तहसीलदार ने गंदगी पर ठेकेदार काे फटकारा
निरीक्षण के दौरान देखे वार्ड, रोगियों ने बताई परेशानियां
भास्कर संवाददाता|हरदा
बीते एक माह से कलेक्टर के निर्देश पर तहसीलदारों द्वारा रोजाना तय शेड्यूल के अनुसार अस्पताल का निरीक्षण किया जा रहा है। एक माह में अस्पताल के पुराने ढर्रे में कितना बदलाव आया, इसकी पड़ताल रविवार को हरदा तहसीलदार वैद्यनाथ वासनिक ने की।
तहसीलदार सुबह पौने 9 बजे अस्पताल पहुंचे। सबसे पहले उन्होंने महिला पुरुष व बच्चा वार्ड का निरीक्षण किया। इस दौरान उन्हें परिसर में कहीं भी सफाई का काम संतोषजनक नहीं दिखा। इस पर वे ठेकेदार पर जमकर बिफरे। उन्होंने प्रबंधन की ओर से सिविल सर्जन को सारा मामला बताकर बेहतर सफाई रखने को कहा। वासनिक ने हर वार्ड में जाकर भर्ती मरीजों से उनकी तबियत पूछी।
डॉक्टरों के समय पर आने, उनका उपचार करने, उनके व्यवहार तथा अस्पताल से दी जाने वाली दवाओं के बारे में जानकारी हासिल की। कुछ मरीजों ने बातचीत में अधिकारी को बताया चादरें भी रोज नहीं बदली जा रही हैं। भोजन की गुणवत्ता भी रोज एक जैसी नहीं रहती है। एक मरीज ने खिड़की पर लोगों ने गुटखा की पीक से आने वाली बदबू व मच्छरों से होने वाली परेशानी के बारे में बताया।
तहसीलदार ने सिविल सर्जन से कहा ऐसे लोगों व अस्पताल के कर्मचारियों पर वे कार्रवाई करें। अस्पताल का माहौल ठीक व सफाई रहने पर ही मरीज जल्द ठीक होंगे। तहसीलदार ने मरीजों से कहा आने वाले दिनों में डाॅक्टर अलग-अलग चैंबर में उनका इलाज करेंगे, इससे मरीज व डॉक्टर आपस में बेहतर ढंग से एक दूसरे से परामर्श कर सकेंगे।
hin_Deva hin_Deva bho_Deva hin_Deva hin_Deva hin_Deva hin_Deva